ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για τη ΔΕΥΤΕΡΗ ΔΕΣΜΗ ΜΕΤΡΩΝ ΓΙΑ ΤΙΣ ΣΙΔΗΡΟΔΡΟΜΙΚΕΣ ΜΕΤΑΦΟΡΕΣ - Ενόψει της έκδοσης κανονισμού του Ευρωπαϊκού Κοινοβουλίου και του Συμβουλίου περί θεσπίσεως Ευρωπαϊκού Οργανισμού Σιδηροδρόμων - Περί τροποποιήσεως της πρότασης της Επιτροπής σύμφωνα με το άρθρο 250, παράγραφος 2 της συνθήκης ΕΚ

2002/0024 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για τη ΔΕΥΤΕΡΗ ΔΕΣΜΗ ΜΕΤΡΩΝ ΓΙΑ ΤΙΣ ΣΙΔΗΡΟΔΡΟΜΙΚΕΣ ΜΕΤΑΦΟΡΕΣ - Ενόψει της έκδοσης κανονισμού του Ευρωπαϊκού Κοινοβουλίου και του Συμβουλίου περί θεσπίσεως Ευρωπαϊκού Οργανισμού Σιδηροδρόμων

Βάσει του άρθρου 251, παράγραφος 2, στοιχείο γ), της συνθήκης ΕΚ, η Επιτροπή οφείλει να εκδώσει γνώμη για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση.

Κατά συνέπεια, η Επιτροπή εκδίδει την κάτωθι γνώμη για τις τροπολογίες που προτείνει το Ευρωπαϊκό Κοινοβούλιο.

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο : [έγγραφα COM(2002) 21 τελικό - 2002/0022 (COD) COM(2002) 22 τελικό - 2002/0023 (COD) COM(2002) 23 τελικό - 2002/0024 (COD) COM(2002) 25 τελικό - 2002/0025 COD)] : // 24.1.2002

Hμερομηνία γνωμοδότησης της Οικονομικής και Κοινωνικής Επιτροπής : // 19.9.2002

Hμερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 14.1.2003

Ημερομηνία διαβίβασης της τροποποιημένης πρότασης: // Καμμιά

Ημερομηνία έκδοσης της κοινής θέσης: // 26.6.2003

Στις 23 Οκτωβρίου 2003, το Ευρωπαϊκό Κοινοβούλιο εξέδωσε σε δεύτερη ανάγνωση ψήφισμα το οποίο περιείχε τροπολογίες στην κοινή θέση για καθένα από τα νομοθετικά κείμενα, ήτοι :

- 28 τροπολογίες στην πρόταση οδηγίας του Ευρωπαϊκού Κοινοβουλίου και του Συμβουλίου για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας.

- 4 τροπολογίες στην πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/48/ΕΚ του Συμβουλίου και της οδηγίας 2001/16/ΕΚ σχετικά με τη διαλειτουργικότητα του συμβατικού διευρωπαϊκού σιδηροδρομικού συστήματος.

- 32 τροπολογίες στην πρόταση κανονισμού του Ευρωπαϊκού Κοινοβουλίου και του Συμβουλίου περί θεσπίσεως Ευρωπαϊκού Οργανισμού Σιδηροδρόμων.

- 9 τροπολογίες στην πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 91/440/ΕΚ του Συμβουλίου για την ανάπτυξη των κοινοτικών σιδηροδρόμων.

2. ΑΝΤΙΚΕΙΜΕΝΟ ΤΩΝ ΠΡΟΤΑΣΕΩΝ

Πρόκειται για τέσσερις αλληλοσυνδεόμενες νομοθετικές προτάσεις:

- Μια πρόταση οδηγίας για την ασφάλεια των σιδηροδρόμων, η οποία αφορά τον καθορισμό των βασικών στοιχείων των συστημάτων ασφαλείας για το διαχειριστή υποδομής και τις σιδηροδρομικές επιχειρήσεις. Το θέμα είναι να διαμορφωθεί κοινή προσέγγιση σε ό,τι αφορά την ασφάλεια και να τεθεί σε εφαρμογή ένα κοινό σύστημα για την έκδοση, το περιεχόμενο και την εγκυρότητα των πιστοποιητικών ασφαλείας. Τέλος, η πρόταση πραγματεύεται, όπως συνέβη και στους υπόλοιπους τομείς, την αρχή της ανεξαρτησίας των τεχνικών ερευνών σε περίπτωση ατυχήματος.

- Μια τροποποίηση των οδηγιών για τη διαλειτουργικότητα 96/48/ΕΚ και 2001/16/ΕΚ. Εκτός από τις αναπροσαρμογές των οδηγιών για τη διαλειτουργικότητα που απαιτούσαν οι προηγούμενες προτάσεις, το θέμα είναι ουσιαστικά να εξασφαλισθεί συνοχή των πεδίων εφαρμογής μεταξύ του δικτύου στο οποίο θα ανοίξει η πρόσβαση και του δικτύου στο οποίο θα εφαρμοσθούν οι κανόνες διαλειτουργικότητας.

- Μια πρόταση κανονισμού για τη θέσπιση Ευρωπαϊκού Οργανισμού Σιδηροδρόμων η οποία θα παρέχει το τεχνικό υπόβαθρο για τις εργασίες διαλειτουργικότητας και την ασφάλεια. Τα πεδία δραστηριότητάς του θα είναι, αφενός, η κατάρτιση κοινών προτύπων ασφαλείας και η ανάπτυξη και διαχείριση ενός συστήματος ελέγχου των επιδόσεων ασφαλείας, και αφετέρου, η μακροπρόθεσμη διαχείριση του συστήματος καθιέρωσης, καταχώρισης και ελέγχου των τεχνικών προδιαγραφών διαλειτουργικότητας.

- Μια πρόταση τροποποίησης της οδηγίας 91/440 για να επεκταθούν τα δικαιώματα πρόσβασης στην υποδομή και στις εμπορευματικές σιδηροδρομικές μεταφορές εντός των κρατών μελών και να επισπευσθεί το άνοιγμα της αγοράς.

3. ΓΝΩΜΗ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση Ευρωπαϊκού Οργανισμού Σιδηροδρόμων

Κατ'αρχήν, το Κοινοβούλιο θέλει να υποστηρίξει την αρχική πρόταση της Επιτροπής η οποία απέβλεπε σε ισόρροπη εκπροσώπηση του Συμβουλίου και της Επιτροπής, όπως και των υπόλοιπων ενδιαφερομένων μερών στο Διοικητικό Συμβούλιο του Οργανισμού (τροπολογίες 1, 10 και 33).

Για να αυξηθεί η διαφάνεια και να καταστούν πιο ανοικτές οι εργασίες του Οργανισμού, το Κοινοβούλιο επιθυμεί οι οργανώσεις των εργαζομένων του κλάδου να συμμετέχουν με έναν εκπρόσωπό τους στις ομάδες εργασίας του Οργανισμού που θα ασχολούνται με θέματα άμεσα συνδεόμενα με τις συνθήκες εργασίας, υγείας και ασφάλειας του προσωπικού (τροπολογία 4). Επιθυμεί επίσης να διευρυνθούν οι διαβουλεύσεις με τους κοινωνικούς εταίρους για τις προτάσεις που θα εκπονεί ο Οργανισμός (τροπολογία 5).

Τέλος, το Κοινοβούλιο υιοθετεί τις συνήθεις διατάξεις περί δημοσιονομικών και προϋπολογισμού (τροπολογίες 11, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32) που απορρέουν από την έναρξη ισχύος του νέου δημοσιονομικού κανονισμού την 1η Ιανουαρίου 2003, διότι οι διατάξεις αυτές δεν ήταν δυνατόν να ληφθούν υπόψη κατά τις εργασίες για την κοινή θέση [1]. Υιοθετεί επίσης τις συνήθεις διατάξεις περί διαφάνειας (τροπολογίες 13, 14, 15).

[1] Η τροποποίηση των πράξεων σύστασης των κοινοτικών οργανισμών δημοσιεύθηκε στην Επίσημη Εφημερίδα L 245 της 29/09/2003.

Η τροπολογία 7 είναι γλωσσολογικής φύσεως.

Η Επιτροπή υποστηρίζει όλες αυτές τις τροπολογίες.

Αντίθετα, η Επιτροπή δεν μπορεί να δεχθεί την τροπολογία 3 διότι θέτει νομικά προβλήματα στον καταμερισμό των ευθυνών μεταξύ του Οργανισμού και των διαφόρων εθνικών αρχών. Η Επιτροπή δεν μπορεί επίσης να δεχθεί την τροπολογία 6 διότι καθιστά άκαμπτη και γραφειοκρατικοποιεί τη διάδραση μεταξύ του Οργανισμού και των εθνικών αρχών ασφαλείας και έρευνας, ενώ ο κανονισμός προβλέπει ήδη ότι ο Οργανισμός θα αναλάβει να υποστηρίξει τη δικτύωσή τους και την ομαλή συνεργασία μεταξύ τους.

Οι τροπολογίες 8 και 9 αφορούν τα προσόντα των μηχανοδηγών. Από τη στιγμή που η Επιτροπή εκπονεί ειδική πρόταση σε αυτό το θέμα για τα τέλη του έτους, δεν μπορεί να δεχθεί τις τροπολογίες αυτές.

Τέλος, η Επιτροπή δεν μπορεί να δεχθεί την τροπολογία 12 για τις γλώσσες εργασίας του Οργανισμού διότι κρίνει ότι ο Οργανισμός πρέπει απλώς να χρησιμοποιεί τις γλώσσες εργασίας που χρησιμοποιούνται σήμερα στον επαγγελματικό κλάδο.